LV Eiropas Savienības Oficiālais Vēstnesis C 281/12

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 281/09)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

EICHSFELDER FELDGIEKER / EICHSFELDER FELDKIEKER

ES Nr.: DE-PGI-0105-01281 – 21.11.2014

ACVN ( ) AĢIN ( X )

1. Pieteikuma iesniedzēja grupa un tās likumīgās intereses

Nosaukums:

Fleischer-Innung Nordthüringen

Adrese:

Lutherstraße 7, 37327 Leinefelde-Worbis

Likumīgās intereses: Apvienības Fleischer-Innung Nordthüringen (“Ziemeļtīringenes miesnieku ģilde”) dalībnieku skaitā ir 39 gaļas pārstrādes uzņēmumi, un tā pārstāv 90 % Eichsfelder Feldg(k)ieker ražotāju tajā Eihsfeldes daļā, kas atrodas Tīringenē un aptver noteiktā ģeogrāfiskā apgabala lielu daļu.

2. Dalībvalsts vai trešā valsts

Vācija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☐ Izcelsmes apliecinājums — ☒ Ražošanas metode — ☒ Saikne — ☐ Marķējums — ☒ Cits [pārbaudes struktūras]

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

5.1. Gaļas izcirtņi – gaļa

Visā tekstā jēdzienu “gaļas izcirtņi” aizstāj ar vārdu “gaļa”. Jēdziena “gaļas izcirtņi” aizstāšana ar vārdu “gaļa” nav saistīta ar būtiskām izmaiņām. Šā grozījuma nolūks ir vienīgi novērst iespējamu pārpratumu, ka izmantotā gaļa būtu jāsadala noteiktā veidā, taču tas tā nav, un desu ražošanā tam arī nebūtu jēgas.

Atsevišķās teksta sadaļu kategorijās vienotajā dokumentā ir turpmāk norādītie grozījumi.

5.2. Vienotā dokumenta 3.2. punkts “Produkta apraksts”

Šā punkta sadaļā “Ķīmiskās īpašības” svītro norādi par tauku saturu (“nogatavinātā produktā: ne vairāk par 35 %”).

Pamatojums

Specifikācijā līdz šim esošā norāde par maksimālo tauku saturu (“35 %”) neatbilst ražotāju labticīgajai un pieņemtajai praksei apgabalā, kurā darbojas Fleischer-Innung Nordthüringen dalībnieki.

Norāde par tauku saturu būtu pilnībā jāsvītro, turklāt šim grozījumam ir objektīvs pamatojums, jo, produktam žūstot, relatīvais tauku saturs pieaug, taču ilgstoši nogatavinātām desām tauku saturs parasti nav kvalitātes rādītājs. Šim grozījumam nav negatīvas ietekmes ne uz produkta raksturīgajām, objektīvajām īpašībām, ne arī tā reputāciju.

5.3. Vienotā dokumenta 5. punkts “Saikne ar ģeogrāfisko apgabalu”

Sadaļas “Objektīvās īpašības” 5.2. punktā “Produkta specifika” rindkopu

“Visi Eichsfelder Feldgieker ražotāji dzīvniekus nokauj paši vai sagādā sev to liemeņus, kas iegūti no dzīvniekiem, kuri nokauti pēc pasūtījuma reģiona lopkautuvē, kas atrodas Heiligenstadt. Lopkautuvei ir izņēmuma atļauja un kompetentās veterinārās iestādes apstiprināts pārstrādes uzņēmumu saraksts.”

aizstāj ar šādu:

“Eichsfelder Feldgieker ražošanā izmantotās gaļas izcelsmes vietai ir jābūt tikai tādām kautuvēm, kurām ir atļauja piegādāt svaigi siltu gaļu.”

Pamatojums

Ar šo grozījumu tiek atcelts ierobežojums, ka gaļas izcelsmes vietai ir jābūt kautuvei Heiligenštatē (Heiligenstadt), turklāt kautuvēm nav obligāti jāatrodas noteiktajā ģeogrāfiskajā apgabalā. Produkta Eichsfelder Feldgieker ražošanā izmantotās gaļas izcelsmes vieta drīkst būt jebkura kautuve, kurai ir atļauja piegādāt svaigi siltu gaļu un kura var ievērot specifikācijā paredzētos piegādes termiņus, kas nepieciešami tehnisku iemeslu dēļ.

5.4. Pārbaudes struktūras

Sarakstā jāiekļauj turpmāk norādītās Lejassaksijas un Hesenes federālās zemes kompetentās pārbaudes struktūras.

Lejassaksijā

Nosaukums : Veterinär- und Verbraucherschutzamt für den Landkreis und die Stadt Göttingen Adrese : Walkenmühlenweg 8, 37083 Göttingen Tālrunis : Fakss : E-pasts : veterinaeramt@landkreis-goettingen.de

Nosaukums : Landkreis Northeim, Fachbereich VII – Gesundheits- und Veterinärwesen, Verbraucherschutz Adrese : Medenheimer Straße 6/8, 37154 Northeim Tālrunis : Fakss : E-pasts : veterinaeramt@landkreis-northeim.de

Hesenē

Nosaukums : Regierungspräsidium Gießen, Standort Wetzlar Adrese : Schanzenfeldstraße 8, 35578 Wetzlar Tālrunis : Fakss : 0641-303-2197 E-pasts :

Pamatojums

Noteiktais ģeogrāfiskais apgabals ir Eihsfelde, kuras daļa atrodas Tīringenes ziemeļos un daļa Lejassaksijā un Hesenē.

VIENOTS DOKUMENTS

EICHSFELDER FELDGIEKER / EICHSFELDER FELDKIEKER

ES Nr.: DE-PGI-0105-01281 – 21.11.2014

ACVN ( ) AĢIN ( X )

1. Nosaukums vai nosaukumi

Eichsfelder Feldgieker / Eichsfelder Feldkieker

2. Dalībvalsts vai trešā valsts

Vācija

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Produkta apraksts, uz kuru attiecas 1. punktā minētais nosaukums

Produkts ir viegli sagriežama jēlžāvēta desa ar tipisku, nedaudz skābenu garšu.

To gatavo no cūkgaļas, kam pievienotas tipiskās garšvielas (obligātas ir sāls un malti baltie vai melnie pipari, bieži vien arī koriandrs) un kas iepildīta pūšļa formas desu apvalkos (teļu urīnpūšļos, linaudekla maisiņos, kolagēna apvalkos).

Izmanto augstvērtīgu un stingru gaļu, kas iegūta no ilgāku laiku nobarotu cūku liemeņiem, kuri sver vismaz 130 kg. Gaļu iegūst no izmeklētiem gaļas gabaliem (muskuļaudi, ciskas [šķiņķis], muguras daļa; speķis – vienīgi stingrākais un kompaktākais vēdera un muguras speķis). Pagatavošanas procesa sākumā cūkgaļai jābūt vēl siltai pēc cūkas nokaušanas. Vēl neatdzisušas gaļas pārstrāde nozīmē to, ka neatdzesētas gaļas transportēšana nedrīkst ilgt vairāk par divām stundām un ka pārstrādei jānotiek ne vēlāk par četrām stundām pēc cūkas nokaušanas.

Ķīmiskās īpašības

— Gaļas olbaltumvielu saturs bez saistaudu olbaltumvielām: ne mazāk par 15 %,

— izejvielas zudumi nogatavināšanas laikā: vismaz 33 %.

Fizikālās īpašības

— Gaisā žāvēta, viegli sagriežama desa,

— lēna nogatavināšana kontrolētā vidē atkarībā no desai izmantojamā pūšļa lieluma,

— nogatavināšanas kamerās vairākus desmitus gadu tiek uzturēta vienas un tās pašas mikrofloras klātiene, bet jaunajās nogatavināšanas kamerās mikroflora tiek ievadīta ar jau iepriekš nogatavinātu produktu,

— izmērs: diametrs no 8 līdz 15 cm, garums no 15 līdz 30 cm; ja produkts ir sagriezts, tā diametram jābūt vismaz 65 mm,

— izskats: viegli sagriežama jēlžāvēta desa, parasti bumbierveidīga, pārgriežot koši sarkanā krāsā, ar viendabīgu granulējumu, ko veido speķa un liesas gaļas daļas.

Organoleptiskās īpašības

— Garša izsmalcināta, tipiska un vircoti aromātiska; desa kožot stingra.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Eichsfelder Feldgieker gatavošanā izmanto noteiktām kvalitātes prasībām atbilstošu gaļu, proti, augstvērtīgu un stingru gaļu, kas iegūta vienīgi no cūkām ar iespējami lielāku kautsvaru – vismaz 130 kg. Šāds liels kautsvars iegūstams no tādu vietējo šķirņu cūku krustojumiem, kurām piemīt liela izturība pret stresu (piem., “Deutsches Landschwein”, “Deutsches Edelschwein”, dažkārt arī citu šķirņu kuiļi, izņemot “Pietrain” šķirni, kas ir jūtīga pret stresu). Šā veida desā pārstrādā visas kautķermeņa daļas, ieskaitot labākās un augstvērtīgākās daļas.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visam ražošanas procesam no piemērotu izejvielu atlases līdz desas nogatavināšanai jānotiek noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Eihsfelde (Eichsfeld) ir apgabals Vācijas vidienē. Tas iesniedzas vairākās federālajās zemēs. Pie tā pieder:

— Tīringenē: viss Eihfsfeldes (Eichsfeld) apriņķis; no Unstrut-Hainich apriņķa – tikai Dünwald, Anrode, Katharinenberg un Heyerode pašvaldība, kā arī pašvaldību grupa Hildebrandshausen/Lengenfeld unterm Stein,

— Lejassaksijā: no Göttingen apriņķa – Gieboldehausen pašvaldību kopa, Duderstadt pašvaldība un no Radolfshausen pašvaldību kopas vienīgi Seeburg un Seulingen pašvaldība; no Northeim apriņķa – tikai Katlenburg-Lindau pašvaldība,

— Hesenē: no Werra-Meißner apriņķa – vienīgi Witzenhausen pašvaldības daļas, ko aizņem apdzīvotās vietas Neuseesen un Werleshausen.

5. Saikne ar ģeogrāfisko apgabalu

Ģeogrāfiskā apgabala specifika

Eihsfelde ir vēsturisks novads Lejassaksijas dienvidaustrumos un Tīringenes ziemeļrietumos, un no kaimiņu apgabaliem tas krasi atšķiras ar augsnes īpašībām un klimatu (Karl Wüstefeld, Eichsfelder Volksleben, Duderstadt, 1919, 2. lappuse, 2. pielikums). Desu ražošanai un it īpaši Eichsfelder Feldgieker gatavošanai ir ilga tradīcija, kas atspoguļota literatūrā, kā par to liecina atsauces dokumentāros avotos:

saistībā ar pilsētas inspekcijas pasākumiem 1718. gadā Hilkerodē (Hilkerode) cita starpā “par 3,5 mārciņām felt kycker tika samaksāti četrpadsmit gute groschen [firsta graši]” (Wandregister, patlaban atrodas Duderštates (Duderstadt) pilsētas arhīvā).

Produkts Eichsfelder Feldgieker turklāt minēts arī kādā 1724. gada Bernshauzenes (Bernshausen) dokumentā.

Duderštates ķemerejas (Kämmerei) jeb pilsētas kases izdevumu grāmatā norādīts, ka ķemereja “par diviem lieliem feld gücker”, kas pasniegti maltītē Doma katedrāles dekānam un Eihsfeldes pārvaldniekam Duderštates apmeklējuma laikā no 1744. gada 21. līdz 23. oktobrim, samaksājusi divpadsmit grašus.

Duderštates pilsētas ķemerejas 1748. gada izdevumu grāmatā sakarā ar Doma katedrāles dekāna un Eihsfeldas pārvaldnieka apmeklējumu, kas noticis 1748. gada 4. novembrī, norādīts, ka “brokastīs un pusdienu maltītē viņiem pasniegtas desas un feltgieker”.

Ap 1770. gadu Reifenšteinas (Reifenstein) klostera saimniecības grāmatā ir ieraksts, ka “Maincas galmam piegādātas 76 mārciņas”, un tajā lietots nosaukums latīņu valodā Eichfeldicus Butulus (Deutschlands kulinarisches Erbe, Cadolzburg, 1998, 63. lpp.).

Laikraksta Unser Eichsfeld 1927. un 1937. gadagājumā lasāms, ka jau 18. gadsimtā Feldgieker desa bijusi ļoti iecienīta arī ārvalstīs. To pasniedza, piemēram, kā pateicības dāvanu Prāgas ķeizara pilī, kā stāstījis tur dienošais pils komandants Jozefs Rudolfs (Joseph Rudolf) (miris 1816. gadā).

Arī Johana Volfganga Gētes paziņu lokā Feldgieker kvalitāte vērtēta atzinīgi. 1793. gada 4. aprīlī aktrise un operdziedātāja Karolīne Jāgemanna (Karoline Jagemann), kuras vecāki pēc izcelsmes bija no Eihsfeldes, par šīm desām rakstīja savam tēvam Veimārā.

1844. gadā tika dots izsmeļošs Feldkyker raksturojums: “Feldkyker ir resna jēlžāvēta desa resnās zarnas apvalkā, kuras nosaukums varēja būt cēlies no tā, ka – šeit ir runa par garākā veida desu –, to ieliekot svārku kabatā vai mednieka somā, tās gals paliek ārpusē, proti, ķīķerē laukā (ins Feld kykt). Par pirmā labuma Feldkyker sauc desu, kuras resnākais gals iepildīts taisnās zarnas apvalka biezākajā galā” (Die goldene Mark Duderstadt, Carl Hellrung, 1844).

1919. gadā novadpētnieks Vistefelds (Wüstefeld) savā darbā (13. lappusē) raksta: “Tieši tāpēc, ka eihsfeldietis ikdienas dzīvē ir diezgan liels gardēdis – ne katru dienu tika ēsta pārlieku izslavētā Feldgieker (tējas desa (Mettwurst)) –, īpašos gadījumos viņš var sagādāt sev īpašu iepriecinājumu.”

Vēl neatdzisušas gaļas pārstrāde jēlžāvētā desā, ko praktizē Eichsfelder Feldgieker ražošanā, atbilst attiecīgā apgabala tradīcijai. Eihsfeldē pat malto gaļu tradicionāli gatavo no svaigi nokauta dzīvnieka. Vācijā tas citviet ir aizliegts, bet šajā reģionā, pamatojoties uz atkāpi no Vācijas gaļas pārstrādes sanitāri higiēniskajiem noteikumiem, tas izņēmuma kārtā tiek pieļauts. Šī tiesību sistēma atzīst vēsturisko attīstību, jo svaigi kautas cūkas gaļas pārstrāde ir Eihsfeldē gadsimtiem ilgi izmantots gaļas apstrādes paņēmiens, kas saglabājies līdz pat mūsdienām.

Produkta specifika

Objektīvās īpašības

Siltas gaļas pārstrāde, ko Eihsfeldē tradicionāli piekopj jēlžāvētas desas gatavošanā, gandrīz nemaz vairs nenotiek (ja nu vienīgi Hessischen Ahlen Wurscht gatavošanā). Eichsfelder Feldgieker ir vienīgā Feldgieker desa, kurai šo paņēmienu vēl lieto (taču ne Göttinger Feldgieker gatavošanā). Ar siltas gaļas pārstrādi izskaidrojama šā produkta izcilā kvalitāte.

Svaigi silta gaļa no atdzesētas gaļas atšķiras bioķīmisko procesu ziņā. Tie kādu laiku pēc dzīvnieka nokaušanas vēl saglabājas līdzīgi kā dzīvā organismā. To norisi vēl ietekmē augstāks pH, enerģijas avota (adenozīntrifosfāts, ATF) darbība vēl siltā dzīvnieka ķermeņa šūnās un mijiedarbība starp to un muskuļaudu saraušanās noteicošajiem proteīniem miozīnu un aktīnu. Šī mijiedarbība nosaka skeleta muskulatūras darbības dažādošanos, dara muskuļus lokanus un saglabā abas skeleta muskuļu proteīnu frakcijas atdalītas. Tas savukārt nodrošina labāku ūdens un tauku saistīšanu un tādējādi uzlabo apstrādes īpašības. Tāpēc mazāk ir vajadzīgi tehnoloģiskie palīglīdzekļi (piedevas).

Eichsfelder Feldgieker ražošanā izmantotās gaļas izcelsmes vietai ir jābūt tikai tādām kautuvēm, kurām ir atļauja piegādāt svaigi siltu gaļu.

Rūpīga nogatavināšana Eihsfeldes īpašā klimata apstākļos, Eihsfeldes miesnieku lielā prasme un nogatavināšanas ilgums, kas atkarīgs gan no desas lieluma, gan Eichsfelder Feldgieker īpašās, gandrīz nekur citur desu gatavošanā nesastopamās apvalka formas, izceļ šo produktu kā reģiona tradicionālu izstrādājumu. Nogatavināšanas kamerās jau vairākus desmitus gadu tiek uzturēta vienas un tās pašas mikrofloras klātiene (jaunajās nogatavināšanas kamerās mikrofloru ievada ar jau iepriekš nogatavinātu produktu); tas piešķir izstrādājumam īpašu garšu.

Reputācija

Produktam ir īpaša reputācija, kuras pamatā ir tā ģeogrāfiskā izcelsme. Cieša saikne pastāv jau starp produkta raksturīgo izskatu un ģeogrāfisko izcelsmi, jo tā izskats un īpašā forma ir saistīta ar Eihsfeldes gadsimtiem ilgo tradīciju, kurā sakņojas produkta reputācija. Šādas formas desa tālā Eihsfeldes apkaimē, pat visā Vācijas vidienē cilvēkiem uzreiz liek domāt par Eihsfeldi.

Par šo reputāciju pagātnē vēsta daudz senu rakstu avotu. Arī šodien desa Eichsfelder Feldgieker ir augstu vērtēta tālu aiz reģiona robežām un iecienīta kā tipisks Eihsfeldes desas izstrādājums un “kulinārijas vēstnieks”.

Turklāt šo reputāciju apstiprina turpmāk sniegtie piemēri.

Literatūrā

Dītera Vāgnera (Dieter Wagner) darbā “Mūsu skaistā Eihsfelde” (Unser schönes Eichsfeld, izdevējs: Heimat- und Verkehrsverband Eichsfeld, Verlag Mecke, 2000) desa Eichsfelder Feldgieker ir minēta 160. un 190. lappusē. Tur teikts, ka tādas gaļas produktiem (pie kuriem pieder arī Feldgieker), kas iegūta no dzīvniekiem, kuri Eihsfeldē nokauti saimniecībās uz vietas, ir “neatkārtojama garša”. Darba 190. lappusē Eichsfelder Feldgieker aprakstīta kā “Eihsfeldes desu ķēniņš”.

Zūheres (Sucher) un Vurlicera (Wurlitzer) darba “Tīringene” (Thüringen, DuMont Reisentaschenbuch, 2. izdevums, 2006) 40. lappusē aiz virsraksta “Ēdieni un dzērieni” norādīts:

“Gandrīz katram Tīringenes reģionam ir sava delikatese. Eihsfeldes iedzīvotāji, piemēram, mēdz apzvērēt, piesaucot ne tikai cepamo desu (Bratwurst), bet arī Eichsfelder Feldgieker un Eichsfelder Kälberblase – divu veidu cūkgaļas tējas desu. (..).”

Darbā “Eihsfeldes pavārgrāmata” (Das Eichsfeld Kochbuch, Edition Limosa, 2008) desa Eichsfelder Feldgieker minēta jau apakšvirsrakstā. Tur tā uzskatīta par Eihsfeldes virtuves ēdienu klāsta plašuma sinonīmu. Apakšvirsraksts skan šādi: “Starp skāba krējuma kūku un Feldgieker” (Zwischen Schmandkuchen und Feldgieker).

Grāmatas “Eihsfeldes virtuves stāsti” (Eichsfelder Küchengeschichten, Verlag Mecke, 2004, 3., papildinātais izdevums) 21. lappusē norādīts, ka Feldgieker nogatavojas līdz maijam, un to griež vienīgi līdz ar pirmo dzeguzes saucienu. Turpat 22. lappusē ievietots stāsts, kurā sava loma bijusi arī Feldgieker. Savukārt 80. lappusē vēstīts, ka kādā noteiktā gadījumā ar skābkrējumu un maizi apēstas arī pēdējās lielās Feldgieker desas, jo kaušanas laiks vairs nebijis tālu.

Žurnālā Eichsfelder Heimatzeitschrift (53. gadagājums, I burtnīca, 2009. gada janvāris, 9. lpp. un turpmākās lpp.) lasāms, ka saistībā ar šo lietu kāds lopkāvēja palīgs kaušanas laikā skaitījis garu dzejoli:

“Par laimi, desu gatavošana bija galā, kad viņš bija ticis līdz dzejoļa sešpadsmitajam pantam. Tagad “Eihsfeldes desu ķēniņam”, ko Augšeihsfeldē (Obereichsfeld) sauca par Feldgieker, bet Lejaseihsfeldē (Untereichsfeld) – par Kälberblase, vēl vajadzēja gandrīz gadu nogatavināties, lai varētu iepriecināt ēdāju ar savu izsmalcināto garšu. (Seko citāts no Teodora Štorma (Theodor Storm) darba.) (..) Cūku kaušana mājas apstākļos un Feldgieker eihsfeldiešiem ir tas pats, kas mīlhauzeniešiem viņu Süßkuchen (..).”

Dažādi pasākumi un tūrisms

Desa Feldgieker tiek plaši izmantota kā Eihsfeldes reģiona identitāti veidojošs produkts un reklāmas materiāls tūrismā. Tā, piemēram, Eihsfeldes tūrisma organizācijas Eichsfeld Touristik e.V. tīmekļa vietnē norādīts šādi:

“Eihsfelde jau izsenis ir pazīstama ar savu labo virtuvi. Svarīga un pazīstamākā reģiona vizītkarte ir Eichsfelder Feldgieker un Eichsfelder Kälberblase. Cits šīs desas variants ir Stracke, kas pēc formas ir cilindriska un taisna.”

Rostkultur 2009 svētku laikā, kā par to liecina Thüringer Wurschtblatt un pasākuma programma, pulksten 14.30 sākās desai Eichsfelder Feldgieker veltītas norises.

Saskaņā ar Heiligenštates pasākumu kalendāru 2008. gada 3. oktobrī ir notikusi “Visgarākās Feldgieker desas griešana”.

Cēloniskā saikne starp ģeogrāfisko apgabalu un produkta kvalitāti vai īpašībām (ACVN) vai produkta attiecīgo kvalitāti, reputāciju vai citām īpašībām (AĢIN)

Nosaukuma reģistrācijas pamatotība izriet no produkta īpašās reputācijas un arī īpašās kvalitātes. Reputācijas pamatā ir tas, ka šo produktu izcelsme ir noteiktajā apgabalā. Eihsfeldes desas reputācija sakņojas gadsimtiem ilgā desas gatavošanas tradīcijā Eihsfeldē. Desas unikālā garša izskaidrojama ar tradicionālo un tipisko garšvielu pievienošanu un desas produktu īpašo apstrādi. Šim produktam ir arī specifiskas īpašības. Gaļas pārstrāde, kad kautķermenis vēl nav atdzisis, ir Eihsfeldē tradicionāls ražošanas paņēmiens. Feldgieker no svaigi siltas gaļas gatavo tikai Eihsfeldē. Vēl neatdzisušas gaļas pārstrāde uzlabo desas Feldgieker jau tā īpašo kvalitāti. Eichsfelder Feldgieker ir čauganāka nekā jēlžāvēta desa no dzesētas gaļas. Parasti desas apvalks viegli atdalās no tās pildījuma. Svarīgs jēlžāvētās desas kvalitātes kritērijs ir zemais brīvā, resp., nesaistītā ūdens īpatsvars (ūdens aktivitātes rādītājs jeb aw) svaigi siltā gaļā; tomēr šis rādītājs atkarīgs arī no citiem faktoriem, un tāpēc to nevar norādīt skaitļu izteiksmē. Zems aw rādītājs liecina par to, ka nevēlamu mikrobu vairošanās tiek kavēta. Tā kā nesaistītais ūdens, kas ir mikroorganismu attīstības priekšnosacījums, svaigi siltā gaļā ir niecīgā daudzumā, tad no šādas gaļas pagatavotai jēlžāvētai desai ir raksturīga nogatavināšanas un uzglabāšanas īpašību stabilitāte.

Ģeogrāfiskā izcelsme objektīvi ietekmē produkta īpašības; sacītais jo sevišķi attiecas uz nogatavināšanas kameru kondicionēto gaisu un mikrofloru. Ir bijuši mēģinājumi desas Feldgieker gatavot citos apgabalos, taču izrādījās, ka neizveidojās to tipiskā garša, un šo citviet pagatavoto desu garša bija citāda.

Atsauce uz specifikācijas publikāciju

(Šīs regulas 6. panta 1. punkta otrā daļa)

https://register.dpma.de/DPMAregister/geo/detail.pdfdownload/40809

(1) OV L 343, 14.12.2012., 1. lpp.